《兵后过季子祠》
元代·谢应芳

延陵采地荒榛棘，延陵遗庙成瓦砾。延陵野老归吊古，独立斜阳长太息。

尘埃野马纷满眼，城郭人民总非昔。共惟泰伯吴鼻祖，三让高风冠千古。

周衰列国俱战争，卓尔云仍踵遐武。去国躬耕江上田，曰附子臧非浪语。

天伦义重情所钟，屹立狂澜见孤柱，此义孰可比采薇？

西山孤竹子，此情知者谁，获麟老笔十字碑。德音寥寥二千载，陵谷几番经变改。

江南近代淫祠多，梁公不作可奈何。于乎祠堂之毁还可屋，礼让风衰较难复。

汉家兄弟歌布粟，唐家兄弟相屠戮。何当大化一转毂，于变浇漓作醇俗，九州八荒春穆穆。

泰伯延陵断弦续，芳也未死当刮目。

作者简介：谢应芳（1295～1392）元末明初学者。字子兰，号龟巢，常州武进（今属江苏）人。自幼钻研理学，隐白鹤溪上，名其室为“龟巢”，因以为号。授徒讲学，议论必关世教，导人为善，元末避地吴中，明兴始归，隐居芳茂山，素履高洁，为学者所宗，有《辨惑编》、《龟巢稿》等。